Diari Oficial de la Generalitat Valenciana


Sumari del DOGV 549, del 18-03-1987 (1987/808397)

RESOLUCIÓ de 3 de febrer de 1987, de la Direcció General d'Administració Local, per la qual es disposa la publicació de l'aprovació de la Constitució i els Estatuts de la <<Mancomunitat de Municipis de la Vall d'Albaida>> .
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   549

Data del DOGV
:   18-03-1987

Secció del DOGV
:   ALTRES DISPOSICIONS

Número del document
:   1987/808397


Data del document
:   03-02-1987

Organisme emissor
:   Conselleria d'Administració Pública

Tipus de document
:   Resolució

Correcció d'errades

Resolució de 3 de febrer de 1987, de la Direcció General d'Administració Local, per la qual es disposa la publicació de l'aprovació de la Constituió i Estatuts de la "Mancomunitat de Municipis de la Vall d'Albaida".  
Els Ajuntaments d'Agullent, Alfarrasí, Aielo de Malferit, Aielo de Rugat, Bèlgida, Beniatjar, Benigànim, Benissuera, Bocairent, Bufali, Castelló de Rugat, Fontanars, Guadasséquies, l'Olleria, Llutxent, Montaverner, Montitxelvo, Ontinyent, Otos, Pinet, la Pobla del Duc, Quatretonda, el Ràfol de Salem, Rugat, Salem, Santpere i Terrateig, tots ells de la província de València, acordaren d'aprovar la Constitució i els Estatuts de la «Mancomunitat de Municipis de la Vall d?Albaida», essent-ne la finalitat la prestació de serveis de competència municipal amb seu a la Casa Consistorial d'Ontinyent.   
Després del compliment de totes les prescripcions legals, per Ordre de la Conselleria d'Administració Pública de 17 de juny de 1986, s'aprovà condicionalment la Constitució i els Estatuts de l'esmentada Mancomunitat.   
Els Ajuntaments interessats aprovaren les rectificacions corresponents i les comunicaren a la Conselleria d'Administració Pública mitjançant escrit de data 5 de febrer de 1987, tal com disposa l'article quart de l'esmentada Ordre. Des d'aleshores quedà aprovada la Constitució i els Estatuts de la Mancomunitat, els quals es transcriuen com a Annex d'aquesta resolució.   
València, 3 de febrer de 1987.- El Director General d'Administració Local: Martín Sevilla Jiménez.   
ESTATUTS DE LA MANCOMUNITAT DE MUNICIPIS  
DE LA VALL D'ALBAIDA  
TITOL PRIMER  
Organització i administració de la Mancomunitat  
CAPITOL I  
Disposicions generals  
Article 1r. Municipis que integren la Mancomunitat.   
Els municipis que integren la present Mancomunitat són: Agullent, Alfarrasí, Aielo de Malferit, Aielo de Rugat, Bèlgida, Beniatjar, Benigànim, Benissuera, Bocairent, Bufali, Castelló de Rugat Fontanars, Guadasséquies, l'Olleria, Llutxent, Montaverner, Montitxelvo, Ontinyent, Otos, Pinet, la Pobla del Duc, Quatretonda, Ràfol de Salem, Rugat, Salem, Santpere, Terrateig.   
Podran adherir-se altres municipis sempre que es troben situats a «la Vall d'Albaida», i qualssevol altres que n'accepten les finalitats i s'hi integren.   
Article 2n. Denominació.   
La denominació d'aquesta Mancomunitat serà «Mancomunitat de Municipis de la Vall d'Albaida».   
Article 3r. Capitalitat.   
Els òrgans de govern i d'administració radiquen al municipi d'Ontinyent; les sessions se celebraran a la Casa Consistorial mentre la Mancomunitat no dispose de locals i instal·lacions pròpies destinades a tal efecte.   
Article 4t. Fins.   
L'activitat de la Mancomunitat es dirigirà mentre que no es modifiquen els presents Estatuts, a implantar i desenvolupar les obres i els serveis que tendeixen a la consecució de les següents finalitats:   
- Replega, tractament i transformació o destrucció de fem..  
- Extinció d'incendis. Defensa del Medi Ambient. Equilibri  
- Escorxador.   
- Neteja Viària i lloc públics.   
- Serveis educatius, culturals i assistencials.   
- Promoció i dotacions turístiques.   
- Promoció i dotacions industrials i agrícoles.   
- Mecanització administrativa i Banc de dades.   
- Vies de comunicació i transports públics.   
- Gestió Tributària.   
- Sanitat ambiental, abastiment, distribució i depuració d'aigües.  
- Caixa de cooperació intermunicipal.   
La Mancomunitat es farà càrrec gra dualment de cadascun dels fins, segons les seues possibilitats i necessitats.   
Article 5é. Capacitat jurídica.   
La Mancomunitat tindrà personalitat jurídica pròpia i podrà adquirir, posseir, reivindicar, permutar, gravar o alienar tota mena de béns; celebrar contractes, convenis i consorcis; establir i explotar obres i serveis de la seua competència; obligar-se, interposar i exercitar accions en nom. de l'Entitat; acceptar donatius i subvencions.   
CAPITOL II  
Organs de la Mancomunitat  
Article 6é. Organs de Govern i Administració.   
Els òrgans de Govern i Administració de la Mancomunitat són: el Consell de la Vall d'Albaida, la Junta de Govern i el President.   
El Consell és l?òrgan suprem de govern i administració de la Mancomunitat, a la qual representa i personifica amb el caràcter de Corporació de dret públic.   
Article 7é. El Consell de la Vall d'Albaida.   
Estarà integrat pels següents membres:   
1. El President.   
2. El Vice-president.   
3. Els Consellers de cadascuna de les Corporacions de la Mancomunitat, d'acord amb la següent escala:   
Fins a 1.000 habitants......................1  
 De 1.001 a 2.000 .........2  
 De 2.001 a 5.000 .........3  
 De 5.001 a 10.000 .........4  
 De 10.001 a 15.000 .........5  
 De 15.001 a 20.000 .........6  
 De 20.001 a 25.000 .........7  
 De 25.001 a 30.000 .........8  
4. El Secretari.   
Article 8é. Designació.   
Els Consellers representants dels Ajuntaments que formaran el Consell de la Vall d'Albaida, i també llurs substituís, seran nomenats per l'Ajuntament Ple. Aquests nomenaments recauran en qualsevol membre de la Corporació.   
El nomenament podrà ser revocat per l'Ajuntament que el va elegir.   
a) Exercirà el càrrec de President el Regidor membre del Consell de la Vall d'Albaida elegit per majoria absoluta de vots en la votació que efectuen tots els Consellers membres de la Mancomunitat, a proposta de qualsevol Conseller avalada pel 10% dels seus membres.   
b) El Vice - president serà elegit d?igual forma que el President .   
c) Actuarà com a Secretari aquell que, essent del Cos Nacional, eligirà el Consell de la Vall d'Albaida, per majoria simple de vots, a proposta de qualsevol membre del Consell, en tant no estiga creada la plaça i siga visada per la Direcció General d'Administració Local.   
d) Actuarà com a Secretari suplent en les absències del titular aquell que, essent del Cos nacional, elegirà el Consell de la Vall d?Albaida, per majoria simple de vots, a proposta de qualsevol membre del Consell.   
Article 9é. Cessament.   
Els càrrecs de Consellers es perdran:   
a) Per acord de l'Ajuntament Ple que el va eligir.   
b) En perdre la condició de Regidor.   
Els càrrecs de President i Vice-president es perdran:   
a) En perdre la condició de Regidor.   
b) En perdre la condició de Conseller.   
c) Per acord del Consell de la Vall d'Albaida, per majoria absoluta de vots.   
d) A la Constitució del nou Consell de la Vall d'Albaida.   
e) Per voluntat pròpia.   
En produir-se la constitució dels nous Ajuntaments, les noves Corporacions elegiran, preceptivament, en sessió plenària a celebrar dins els 30 dies següents a aquella, els nous Consellers representants del Consell de la Vall d'Albaida i dins el termini màxim de 15 dies, transcorreguts els 30 primers, es reunirà el nou Consell, que obligatòriament haurà d'elegir:   
1. President.   
2. Vice-president.   
3. Secretari, sempre que no estiga creada la plaça i siga visada pel Ministeri competent.   
CAPITOL III   
Competències i atribucions  
Article 10. Competències del Consell de la Vall d'Albaida.   
El Consell tindrà les següents competències:   
1r. Elegir la Junta de Govern.   
2n. Examinar la gestió de la Junta de Govern.   
3r. Proposar als Ajuntaments la dissolució de la Mancomunitat i aprovar els expedients d'adhesió degudament informats per la Junta de Govern.   
4t. Proposar als Ajuntaments la modificació dels Estatuts de la Mancomunitat.   
5é. L'aprovació dels pressupostos, llur Compte i l'Administració del Patrimoni de la Mancomunitat.   
6é. L'aprovació dels projectes de contractació d'obres i la imposició dels drets i les taxes i Contribucions Especials que se?n deriven.   
7é. La implantació i localització de serveis i edificis per a la Mancomunitat; l'aprovació dels pressupostos per a la construcció, manteniment i gestió i, igualment, la participació que corresponga als Ajuntaments d'acord amb l'article 34 dels Estatuts.   
8é. El nomenament i la separació del Secretari, Gerent, de l'Interventor i Dipositari. Aquests nomenaments es realitzaran a proposta de la Junta de Govern o bé a proposta d'un nombre determinat de Consellers.   
9é. Aprovar Ordenances, reglaments i Instruccions de Règim Interior de la Mancomunitat i dels seus serveis.   
10é. L'exercici d'accions, tant d'iniciativa com d'oposició; i la designació de representants i lletrats per a la postulació i direcció jurídica.   
11. Crear Comissions integrades per membres als municipis dels quals els interesse el servei.   
12. En general, dins la seua competència i en relació amb els seus fins les que la Llei de Règim Local confereix a l'Ajuntament Ple.   
Article 11. Atribucions del President del Consell.   
Seran funcions pròpies del President, les següents:   
1r. Representar jurídicament, econòmica i administrativa, la Mancomunitat.   
2n. Convocar i presidir les sessions, tant ordinàries com extraordinàries, del Consell i de la Junta de Govern i confeccionar-ne l'Ordre del Dia; i convocar obligatòriament la sessió quan ho sol·licite la quarta part, si més no, del nombre legal dels membres del Consell.   
3r. Portar la signatura i la representació de la Mancomunitat en les seues relacions amb els Municipis, amb els òrgans oficials i amb els particulars.   
4t. Tenir vot de qualitat per a dirimir les votacions en cas d'empat.   
5é. Executar els acords del Consell i de Junta de Govern.   
6é. Ordenar pagaments.   
Article 12. Atribucions del Vice-president.   
Seran atribucions pròpies del Vice-president, les següents:   
1r. Auxiliar permanentment al President en els assumptes que hi competen.   
2n. Substituir-lo en els casos de vacant, absència, malaltia o impediment, i també aquells altres que la Presidència ho estime convenient, sempre que no es tracte de l'exercici de funcions privatives.   
3r. Exercir les comeses que se li confereixen per acord del Consell de la Vall d'Albaida.   
Article 13. Atribucions del Consellers.   
Els vocals tindran veu i vot en les sessions i exerciran totes aquelles funcions que els encomane el Consell de la Vall d'Albaida.   
Article 14. Atribucions del Secretari.   
Seran funcions pròpies del Secretari, les següents:   
1r. Assistir amb veu i sense vot a les sessions del Consell i Junta del Govern.   
2n. Alçar les Actes de les sessions del Consell i Junta de Govern.   
3r. Lliurar certificacions amb el vist-i-plau del President.   
4t. Assessorar jurídicament i tècnica sobre els acords, tant del Consell com de la Junta de Govern.   
5é. Sol·licitar a les noves Corporacions, dins el termini de tres dies des de la nova constitució, certificació de l'acord de llurs respectius Plens sobre els membres elegits com a representants de l'esmentat Ajuntament en el Consell.   
6é. Convocar els nous Consellers per a la Constitució del nou Consell de la Vall d'Albaida en els terminis i Ordre del Dia que estableix l'article 9é dels presents Estatuts.   
Aquesta convocatòria expressarà la data i el lloc de la reunió i haurà de ser notificada amb una antelació de quaranta-vuit hores.   
Article 15. Nomenament d'Interventor i Dipositari.   
El Plenari del Consell, per acord adoptat amb les majories que s'expressen en els presents Estatuts, podrà nomenar Interventor i Dipositari, mentre que no estiguen creades i visades les places per l'Organisme competent. Hauran de ser sempre funcionaris amb habilitació de caràcter nacional.   
Article 16. La Junta de Govern.   
Estarà integrada pels següents membres:   
1. El President.   
2. El Vice-president.   
3. El Secretari.   
4. El Gerent.   
5. Els Vocals, en nombre de set.   
Actuarà com a President el qui ho siga del Consell, a l'igual que el Vice-president i el Secretari.   
Tant el Secretari com el Gerent tindran veu, però no vot, en les sessions de la Junta de Govern.   
Cap Municipi podrà tenir més d'un representant a la Junta de Govern.   
Article 17. Competència de la Junta de Govern.   
La Junta de Govern tindrà les següents competències:   
1. Informar el Consell dels expedients d'adhesió de nous municipis a la Mancomunitat.   
2. Informar el Consell dels expedients de separació de la Mancomunitat d'algun Municipi dels que la integren.   
3. Proposar al Consell el nomenament de Gerent i, si s'escau, de l'Interventor i del Dipositari.   
4. El nomenament del personal al servei de la Mancomunitat, règim i cessament, d'acord amb les normes que la Junta mateixa fixarà dins la legislació vigent.   
5. Informar el Consell i proposar-hi l'aprovació d'Ordenances, Reglaments i Instruccions de Règim Interior de la Mancomunitat i dels seus serveis.   
6. L?administració dels béns de la Mancomunitat, la relació amb els Ajuntaments i la realització de totes les activitats que siguen necessàries per al compliment de les finalitats de la Mancomunitat.   
Article 18. Atribucions del Gerent.   
Seran funcions pròpies del gerent, les següents:   
1. Participar amb veu i sense vot en les sessions de la Junta de Govern.   
2. Gestionar els assumptes que se li encomanen per la Junta de Govern.   
3. Promoure i proposar a la Junta de Govern les actuacions i els serveis corresponents.   
4. Dirigir els serveis establerts com a conseqüència dels fins enumerats a l'article 4t.   
5. Coordinar les funcions administratives, comptables i tècniques de la Mancomunitat, i la rendició de comptes.   
6. Proposar, mitjançant informe raonat, la localització de serveis i edificacions i la participació econòmica en la construcció, el manteniment i la gestió per part dels Ajuntaments integrats.   
7. Emetre informes, en el termini màxim d'un mes, quan ho sol·licite la Junta de Govern.   
8. Fer el balanç i la Memòria anual de la gestió de la Mancomunitat, dins el primer trimestre de l'any següent.   
9. Totes aquelles que, complint els seus fins, li siguen sol·licitades per la Junta de Govern.   
CAPITOL IV  
Funcionament  
Article 19. Règim de Sessions.   
Les sessions que celebre el Consell de la Vall d'Albaida podran tenir caràcter d'ordinàries o d'extraordinàries.   
Article 20  
El Consell celebrarà sessions ordinàries una vegada al trimestre. Entre la convocatòria i la sessió haurà de mitjançar un termini de set dies naturals.   
No obstant allò estipulat a l'article anterior, el Consell es reunirà, preceptivament, i dins els sis primers mesos de l'any per a tractar, almenys, dels següents punts:   
1. Examen i censura dels Comptes i Balanços de la Mancomunitat que li prestarà la Junta de Govern.   
2. Examen i censura de la Memòria de Gestió de la Junta de Govern.   
Dins els quinze dies anteriors a la celebració d'aquesta sessió, la Junta de Govern remetrà còpia dels Comptes, Balanç i Memòria, a les quals fa referència aquest Article, a cadascun dels membres del Consell.   
Article 21  
El Consell de la Vall d'Albaida celebrarà sessions, a més a més, quan ho decidesca el President o a petició de la quarta part, almenys, del nombre legal dels membres. En aquests supòsits, entre la convocatòria i la celebració de la sessió haurà de mitjançar una antelació mínima de cinc dies, tret dels casos de suma urgència.   
Caldrà l'assistència de la majoria legal per a la seua validesa, en primera convocatòria; en qualsevol cas es requereix l'assistència del President i del Secretari del Consell, o dels qui legalment els substituesquen. En el cas de no assolir el quòrum necessari en la primera convocatòria, la segona convocatòria haurà de celebrar-se 48 hores després i caldrà l'assistència del 30% dels vots establerts que representen, tot plegat, la tercera part dels Municipis mancomunats.   
Article 22  
Totes les sessions se celebraran en primera o segona convocatòria i hauran de mitjançar entre ambdues un termini de 48 hores.   
Article 23. Vots.   
Els acords del Consell s'adoptaran per majoria simple de vots dels assistents.   
Article 24  
Malgrat allò disposat a l'article anterior caldrà el vot favorable de la majoria absoluta legal dels membres de; Consell, en els següents casos:   
a) Aprovació dels Pressupostos de la Mancomunitat, i de les operacions de crèdit, emprèstits i concessions de quitaments i esperes.   
b) Concessió i arrendament de béns o serveis per més de cinc anys i sempre que la seua quantia ultrapasse el 10% del Pressupost ordinari.   
c) Imposició i ordenació d'exaccions.   
d) Creació dels Grups, subgrups o places de funcionaris i l'ampliació de la plantilla pressupostària del personal.   
e) Autoritzar per a la contractació de personal i nomenament de funcionaris de confiança.   
f) Determinació del règim i la quantia de les retribucions complementàries.   
g) Cessió gratuïta de béns immobles a l'Estat, Comunitat Autònoma, Diputació, Ajuntaments i altres Ens o Institucions Públiques.   
h) Aquells altres casos previstos a les Lleis.   
Article 25  
Caldrà el vot favorable de les dues terceres parts del nombre de fet i en tot cas, de la majoria absoluta legal de membres del Consell, per a la validesa dels acords que s'adopten sobre les següents matèries:   
a) Alienació de béns, quan la quantia ultrapasse el 10% del pressupost ordinari d'ingressos.   
b) Separació del servei dels funcionaris propis de la Mancomunitat i destitució de funcionaris dels Cossos nacionals d'Administració Local.   
c) Alteració de la qualificació jurídica dels bens.   
d) Contractes el període d'execució dels quals ultrapasse al d'un i pressupost ordinari.   
e) Transigir o avenir-se a les demandes.   
Article 26. Actes.   
El Secretari durà un Llibre d'Actes de les sessions del Consell de la Vall d'Albaida i de la Junta de Govern amb totes aquelles formalitats que assenyale la legislació reguladora de Règim Local.   
Els acords i les decisions adoptats d'acord amb aquests Estatuts i que figuren transcrits al corresponent Llibre d'Actes, obliguen els Ajuntaments integrants i llurs respectius veïnatges.   
Ensems amb el Llibre d'Actes, el secretari durà també el Llibre de Resolucions de la Presidència.   
CAPITOL V  
Terminis de vigència i reforma de la Mancomunitat  
i dels seus Estatuts  
Article 27. Vigència.   
Amb el caràcter dels serveis que pretén de prestar, la Mancomunitat es constitueix per temps indefinit.   
La modificació dels presents Estatuts haurà de ser acordada pel Ple del Consell i passar aquesta proposta als Ajuntaments, segons l'apartat 4t de l'article 10 i se seguiran els mateixos tràmits que exigesca la legislació vigent sobre aprovació d'aquells.   
Article 28. Separació i dissolució.   
Es produirà la dissolució de la Mancomunitat per disposició legal o per acord voluntari dels Plens dels Ajuntaments que la integren i que representen els dos terços dels Municipis Mancomunats i se seguiran els mateixos tràmits que per a la seua constitució.   
Si un Ajuntament, com a representant d'un Municipi mancomunat, en sol·licitava la separació, no li podrà ser denegada; per bé que les seues aportacions no podran ser retirades immediatament. En aquest cas s'establirà la següent situació especial reguladora dels drets i les obligacions dels Municipis separats:   
a) Es practicarà un inventari de l'Actiu i Passiu de la Mancomunitat referit a la data en què la separació siga sol·licitada. Aquest inventari serà aprovat pel Consell de la Vall d'Albaida en sessió a la qual, necessàriament, seran convocats els representants del municipi que separa de la Mancomunitat.   
b) Practicat el corresponent prorrateig es determinarà la xifra que assoleix la participació del Municipi a l'Actiu resultant, a la qual se li descomptarà la que correspon al Passiu i la diferència li serà reintegrada en el termini de deu anys en la forma següent: en acabar el segon any i següents anualitats fins la novena, se li lliurarà el 20 %, sense que durant aquest període se li abone cap interés per les quantitats que falten per liquidar.   
Malgrat allò disposat sobre separació de la Mancomunitat d'algun municipi, si hi havia cap servei contractat, l'Ajuntament que se'n separa estarà obligat de seguir participant en la part proporcional que li correspon per les despeses de la prestació del servei, fins que en finalitze el contracte, per tal d'evitar que, per la susdita separació la participació de la resta de Municipis els supuse una major càrrega econòmica.   
En produir-se la dissolució de la Mancomunitat, la participació assenyalada i congelada als Municipis separats amb anterioritat, es farà efectiva al seu titular o titulars en la mateixa forma que la resta de Municipis.   
Article 29. Liquidació i destinació dels béns.   
Els acords de dissolució concretaran la forma en què ha de procedir-se a la liquidació del Patrimoni de la Mancomunitat i l'adjudicació, si s'escau a cada Municipi, de la part que li corresponga.   
L'acord de dissolució fixarà la destinació que calga donar al personal al seu servei, quan reglamentàriament s'escaiga.   
El Consell continuarà constituït com a Junta Liquidadora per dissolució de la Mancomunitat, fins a la total adjudicació del béns als respectius Municipis.   
Article 30. Adhesions.   
Podran adherir-se a la Mancomunitat altres Municipis sempre que, acceptant les finalitats, s'hi integren, assumesquen les obligacions que s'assenyalen en aquests Estatuts i efectuen les aportacions inicials i periòdiques que a continuació s'indicaran.   
Per a l'admissió de nous Municipis a la Mancomunitat, es procedirà a practicar l'inventari de l'actiu i del passiu en la forma que regula l'article 28; una vegada determinat l'haver que corresponga a cada habitant de dret dels Municipis mancomunats, referits al padró de veïns o a la seua darrera rectificació, si s'escau, es multiplicarà pel nombre d'habitants del Municipi sol·licitant. El resultat serà la quota a ingressar.   
L'ingrés de les aportacions normals s'efectuarà en igualtat a la resta dels Municipis.   
TITOL SEGON  
Hisenda  
CAPITOL UNIC  
Disposicions generals  
Article 31. Règim econòmic.   
Cadascun dels serveis funcionarà amb independència econòmica i comptable i estarà regulat per l?Ordenança corresponent.   
Segons que vagen iniciant-se els serveis que es mancomunen, aniran redactant-se les Ordres respectives i promovent llur aprovació.   
La Mancomunitat formarà un Pressupost anual; el Consell de la Vall d'Albaida podrà acordar que es forme un Pressupost de gestió per cada servei. No obstant això, es durà comptabilitat separada per cadascun dels serveis i se seguirà la normativa reguladora de l'activitat municipal en aquesta matèria,   
Article 32. Recursos econòmics.   
1. La Hisenda de la Mancomunitat estarà constituïda pels següents recursos:   
a) Ingressos de Dret privat.   
b) Subvencions i altres ingressos de dret públic.   
c) Taxes per la prestació de serveis o la realització d?activitats de la seua competència.   
d) Contribucions Especials per a l?execució d'obres per a l'establiment, ampliació o millora de serveis de la competència de la Mancomunitat.   
e) Els procedents d'operacions de crèdit.   
f) Multes.   
g) Les aportacions dels Municipis que integren la Mancomunitat.   
2. Serà d'aplicació allò disposat al Títol VIII del Reial Decret Legislatiu 781/86, de 18 d'abril, pel qual és aprovat el Text Refòs de les disposicions legals vigents en matèria de Règim Local, i normes concordants.   
Article 33. Aportacions econòmiques.   
Les aportacions econòmiques que hauran d'efectuar els municipis integrants a la mancomunitat, seran proporcionals al nombre d'habitants de cada un. Pel que fa al cost de les obres i serveis, aquestes aportacions sofriran les alteracions pròpies de cada població en base a les revisions o rectificacions anuals del Padró d'Habitants o altres característiques pròpies del servei.   
Els Ajuntaments estaran obligats a facilitar a la Mancomunitat una còpia certificada del resum del Padró Municipal d'Habitants o altres característiques pròpies del servei.   
Els Ajuntaments estaran obligats a facilitar a la Mancomunitat una còpia certificada del resum del Padró Municipal d'Habitants i de les seues rectificacions anuals, i també qualssevol altres dades que calguen per a fixar aquelles aportacions.   
Article 34. Dèficit.   
En tot cas, els municipis aportaran a fons perdut a la Mancomunitat, en la proporció que a cada u corresponga segons aquests Estatuts i en el termini de tres mesos des que se'ls notifique, les quantitats necessàries per a eixugar el dèficit que resulte en liquidar aquesta els seus pressupostos.   
Article 35. Aportacions econòmiques ordinàries.   
Els Municipis efectuaran les seues aportacions econòmiques ordinàries en els terminis que determinarà el Consell de la Mancomunitat i, si no ho fa, els Ajuntaments que integren la Mancomunitat autoritzen a la Delegació Provincial d'Hisenda i l'Excma. Diputació Provincial perquè retinguen les quotes que pertanyen als Municipis deutors i les lliuren a la Mancomunitat, a petició d'aquesta.   
Les aportacions dels Municipis a la Mancomunitat, tindran sempre la consideració de despeses obligatòries i preferents per als Ajuntaments.   
Article 36. Ordenances.   
La Mancomunitat establirà la imposició i aplicació de les Contribucions Especials que s'escaiguen per la realització d'obres, instal·lacions de serveis, adquisició de béns i resta de casos en què legalment es permeta; i aprovarà, simultàniament, les Ordenances Fiscals Especials que les han de regular; i de les Taxes pertinents per la utilització dels serveis que creen o en la resta de supòsits en què expressament ho autoritzen les Lleis; i tant en un cas com en altre, en relació amb les obres i serveis mancomunats.   
DISPOSICIO ADDICIONAL UNICA. Dret Supletori  
Per allò no previst en aquests Estatuts s'atendrà a allò disposat a la legislació de Règim Local.   
DISPOSICIONS TRANSITORIES  
Primera  
Mentre la Mancomunitat no compte amb béns o ingressos suficients per a garantir les operacions de crèdit, respondran proporcionalment els Ajuntaments que la integren.   
Mentre la Mancomunitat no confeccione el seu primer Pressupost, els Ajuntaments que la constitueixen sufragaran les despeses obligatòries en la part que a cada u correspon.   
Segona  
Fins que la mancomunitat no instal·le les seues oficines en un edifici propi, l'Ajuntament d'Ontinyent facilitarà els locals necessaris per a realitzar els treballs amb absoluta independència.